רפאל שמואלביץ

הרב רפאל הלוי שמואלביץ (ט"ז בכסלו ה'תרצ"ח, 20 בנובמבר 1937 - ט' בשבט ה'תשע"ו, 18 בינואר 2016) היה מראשי ישיבת מיר ומראשי מערכת האנציקלופדיה התלמודית. נולד בעיירה מיר לחנה מרים פינקל, בתו היחידה של ראש ישיבת מיר הרב אליעזר יהודה פינקל, ולרב חיים שמואלביץ, שנעשה אף הוא לימים ראש הישיבה. נקרא על שם סבו, הרב רפאל אלתר שמואלביץ, חתנו של הסבא מנובהרדוק וראש ישיבות סטוצ'ין וגרודנא. הסנדק בברית המילה שלו היה רבה של מיר, דוד אמו, הרב אברהם צבי קמאי. בתקופת מלחמת העולם השנייה נמלט עם הוריו יחד עם רבים מתלמידי ישיבת מיר לווילנה ומשם עשו את דרכם ברכבת הטרנס-סיבירית, ובאמצעות אשרות כניסה ליפן שסיפק הקונסול היפני בליטא, צ'יאונה סוגיהארה, הגיעו לקובה שביפן, שם שהו כתשעה חדשים. היפנים הגלו אותם לשאנגחאי הסינית, שהייתה תחת כיבוש יפני, והם השתכנו ב"גטו שאנגחאי". בשנת 1946 הגיעו לארצות הברית ולאחר כחצי שנה עלו לארץ ישראל והשתקעו בירושלים. למד בבית הספר "יבנה" ובישיבת תפארת צבי, ועוד לפני היותו בר מצווה עבר ללמוד בישיבת מיר בירושלים. מאז, למד בקביעות בחברותא עם אביו עד לפטירת האב. בחורף ה'תשכ"ב (1962) נשא את עדנה, בתו של הרב אברהם פרבשטין, ראש ישיבת כנסת ישראל, ושנתיים לאחר נישואיו (תשכ"ד) החל לכהן כר"מ בישיבת חברון כנסת ישראל, במקביל שימש בתקופה זו כר"מ בישיבת קול יעקב. בהמשך הצטרף למערכת האנציקלופדיה התלמודית והיה לאחד מראשיה. כתב ערכים מרכזיים כמו הערך "חשמל" שנדפס לראשונה בשנת ה'תשמ"ו בכרך י"ח, ואחר כך יצא במספר מהדורות כחיבור בפני עצמו. הוא כתב וערך בצוותא עם בן דודו הרב אריה פינקל את המהדורה הראשונה של הספר "שיחות מוסר" של אביו, שיצאה לאור בחיי האב. לאחר פטירת אביו ב-1978 החל להעביר שיעורים בישיבת מיר לצד גיסו, ראש הישיבה, הרב נחום פרצוביץ. מאז פטירת הרב בייניש פינקל, שימש כאחד מראשי הישיבה לצד הרב נתן צבי פינקל והעביר שני שיעורים כלליים בשבוע: האחד ביידיש בהיכל בית המדרש המרכזי של הישיבה, והשני בעברית בבית המדרש על שם פרידמן. לאחר הקמת ישיבת מיר מודיעין עילית, מסר בה שיעור כללי בעברית אחת לארבעה שבועות, וגם שם נשא בתואר "מראשי הישיבה". מראשית העשור השני של המאה ה-21 התמודד עם טרשת אמיוטרופית צידית (ALS) והפסיק להעביר שיעורים. חלק משיעוריו למסכתות קידושין, בבא בתרא וכתובות נדפסו בספרי "שיעורי רבי רפאל" (תשע"ה-ט) בהוצאת מכון "שיעורי רבי רפאל". הוא פרסם מאמרים בכתבי העת התורניים ובספרי זיכרון. בשנות ה-80 ייסד עם הרב שמעון משה דיסקין את המדור "באהלה של תורה" בכתב העת "מוריה", שנועד לפרסם חידושי תורה של בני ישיבות שיעברו ביקורת בידי מערכת המדור. נפטר ממחלת שרירים (ALS) בליל ט' בשבט ה'תשע"ו - 18 בינואר 2016, בגיל 78. הרב רפאל שמואלביץ בביתו הרב רפאל שמואלביץ עם הרב נתן צבי פינקל הרב רפאל שמואלביץ בצעירותו הרב רפאל שמואלביץ (משמאל) הרב שמואלביץ (רביעי משמאל) בין חברי צוות האנציקלופדיה התלמודית, באירוע לכבוד הרב אפרים בורודיאנסקי (במרכז) לרב שמואלביץ חמישה בנים וארבע בנות: בנו הרב יעקב שמואלביץ ממלא את מקומו בישיבת מיר בנו הרב אליעזר, ר"מ בישיבת מקור ישראל בפריז בנו הרב יחזקאל, ראש כולל אברכים בירושלים בנו הרב בן ציון, ר"מ בישיבת היכל יצחק בנו הרב נתן צבי, משיב בישיבת נתיבות חכמה בתו שרה נישאה לרב אברהם סגל, ר"מ בישיבת מיר מודיעין עילית בתו מלי נישאה לרב אברהם שפירא, מחבר הספר ראש אמנה בתו אפרת נישאה לרב יוסף שלמה פינס, ר"מ בישיבת דברי אמת בתו אטי נישאה לרב שמואל וולף, ר"מ בישיבת שערי יצחק בבית חלקיה מדיה וקבצים בנושא רפאל שמואלביץ בוויקישיתוף שיעורים של הרב רפאל שמואלביץ בישיבת מיר, באתר קול הלשון צפו בנס של מיר: הגר"ר שמואלביץ משתקם, באתר בחדרי חרדים, (ראיון במהדורת החדשות המרכזית של חברת החדשות, אחרי שעבר טיפול נסיוני) ישראל כהן, ‏ברוך דיין האמת: הגאון רבי רפאל שמואלביץ זצ"ל הלך לעולמו, באתר כיכר השבת, 18 בינואר 2016 כיכר השבת, ‏הגאון רבי רפאל שמואלביץ זצ"ל: תמונות נדירות מחייו, באתר כיכר השבת, 18 בינואר 2016 כיכר השבת, ‏בבני ברק ספדו לרבי רפאל שמואלביץ זצ"ל • גלריה, באתר כיכר השבת, 24 בינואר 2016 בעל הייסורים • הגאון רבי רפאל שמואלביץ זצ"ל, פישל רוזנפלד, באתר כל הזמן, ח' שבט ה'תשע"ו, 18 בינואר 2016 רפאל שמואלביץ (1937-2016), דף שער בספרייה הלאומית רפאל שמואלביץ, בגדרי הפרשת תרומה, בתוך: שערי תורה: קובץ תורני מרכזי לבני הישיבות, תמוז ה'תשי"ט, עמ' סז-עא. בסבב המינויים שבו מונו הרבנים הלל זקס וברוך מרדכי אזרחי.